ไทยติดเชื้อโควิดเพิ่ม 819 ราย ป่วยสะสม 15,465 คน เสียชีวิตอีก 1
ไทยติดเชื้อโควิดเพิ่ม 819 ราย ป่วยสะสม 15,465 คน เสียชีวิตอีก 1
ไทยติดเชื้อโควิดเพิ่ม 819 ราย ป่วยสะสม 15,465 คน เสียชีวิตอีก 1
27 ม.ค. 2564

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. รายงานสถานการณ์การแพร่ระบาดของไวรัสโควิด-19 ในประเทศวันนี้ (27 ม.ค.64) ระบุพบผู้ป่วยยืนยันติดเชื้อรายใหม่ 819 ราย โดยเป็นผู้ติดเชื้อในประเทศ 808 ราย มาจากระบบเฝ้าระวังและระบบบริการฯ 92 ราย และจากการค้นหาเชิงรุกในชุมชน 716 ราย เป็นผู้ที่เดินทางมาจากต่างประเทศ และเข้าสถานกักกันที่รัฐจัดให้ (State Quiarantine) 11 ราย
ทั้งนี้ ส่งผลให้จำนวนผู้ป่วยยืนยันสะสม ล่าสุดเพิ่มขึ้นเป็น 15,465 ราย แบ่งเป็นการติดเชื้อในประเทศ 13,058 ราย จากการตรวจคัดกรองเชิงรุก 6,248 ราย และเป็นผู้เดินทางมาจากต่างประเทศ 2,407 ราย อยู่ในสถานที่กักกันที่รัฐจัดให้ 1,810 ราย รักษาหายป่วยเพิ่ม 162 ราย รักษาหายแล้วรวม 11,054 ราย ยังรักษาอยู่ 4,335 ราย มีผู้เสียชีวิตเพิ่ม 1 ราย ทำให้จำนวนผู้เสียชีวิตสะสมขยับขึ้นเป็น 76 ราย
สำหรับผู้เสียชีวิต เป็นชายไทยอายุ 56 ปี เป็นผู้ป่วยติดเตียง มีโรคประจำตัว คือ โรคหลอดเลือดสมองตีบ มีไทม์ไลน์อาการป่วยดังนี้
วันที่ 22 ม.ค.2564 มีอาการเหนื่อยหอบ มีเสมหะ จึงไปพบแพทย์ที่ รพ.กระทุ่มแบน แพทย์ต้องใส่ท่อช่วยหายใจ และส่งตรวจหาเชื้อโควิด-19 รวมทั้งเข้ารักษาในห้องแยกความดันลบ
วันที่ 23 ม.ค.2564 ผลตรวจพบว่าติดเชื้อ
และวันที่ 25 ม.ค.2564 อาการไม่ดีขึ้น มีเสมหะมาก และเสียชีวิตในเวลา 22.00 น.